РЕШЕНИЕ НА СЪВЕТА
от 3 юни 2008 година
за отмяна на Решение 2005/185/ЕО за наличието на прекомерен дефицит в Чешката република
(2008/563/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 12 от него,
като взе предвид препоръката на Комисията,
като има предвид, че:
(1)
С Решение 2005/185/ЕО на Съвета (1), по препоръка на Комисията в съответствие с член 104, параграф 6 от Договора, бе решено, че в Чешката република е налице прекомерен дефицит. Съветът отбеляза, че дефицитът по консолидирания държавен бюджет е 12,9 % от БВП през 2003 г. (5,9 % от БВП, без да се отчита значителна еднократна операция, свързана с държавни гаранции), много над определената от Договора референтна стойност от 3 % от БВП.
(2)
На 5 юли 2004 г., в съответствие с член 104, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (2), Съветът, въз основа на препоръка на Комисията, отправи препоръка към Чешката република с цел прекратяването на ситуацията на прекомерен дефицит най-късно до 2008 г. Препоръката бе направена обществено достояние.
(3)
С оглед на очакваното значително отклонение на бюджетната позиция през 2007 г. спрямо бюджетните прогнози и непрекъснат прекомерен дефицит над референтната стойност през 2008 г., на 10 юли 2007 г. Съветът прие решение по препоръка на Комисията, в съответствие с член 104, параграф 8, в което се заявява, че предприетите от Чешката република мерки не изглеждат достатъчни за преодоляване на прекомерния дефицит до крайния срок 2008 г. (3). На 10 октомври 2007 г. Съветът отправи нова препоръка в съответствие с член 104, параграф 7, в която Чешката република се приканва да овладее в още по-голяма степен влошаването на състоянието на бюджета през 2007 г. и да отстрани прекомерния дефицит най-късно до 2008 г., при краен срок за предприемане на ефективни мерки от чешките власти 9 април 2008 г. Въз основа на наличните към момента прогнози Съветът препоръча на властите на Чешката република да осигурят подобрение на структурното салдо (т.е. салдото, коригирано спрямо фазата на икономическия цикъл, без еднократни и други временни мерки) за 2008 г. от поне
% от БВП спрямо 2007 г.
(4)
В съответствие с член 104, параграф 12 от Договора, решение на Съвета за наличието на прекомерен дефицит трябва да се отмени, когато по мнението на Съвета прекомерният дефицит в съответната държава-членка е коригиран.
(5)
В съответствие с Протокола относно процедурата за прекомерен дефицит, приложен към Договора, Комисията предоставя данни за изпълнението на процедурата. Като част от прилагането на протокола държавите-членки предоставят данни за държавния дефицит и дълг, както и други свързани с тях променливи два пъти годишно, а именно преди 1 април и преди 1 октомври, в съответствие с член 4 от Регламент (ЕО) № 3605/93 на Съвета от 22 ноември 1993 г. за прилагането на Протокола относно процедурата при прекомерен дефицит, приложен към Договора за създаване на Европейската общност (4).
(6)
Въз основа на данните, предоставени от Комисията (Евростат) в съответствие с член 8ж, параграф 1 от Регламент (ЕО) № 3605/93, след нотификацията, направена от Чешката република преди 1 април 2008 г., и на прогнозата на службите на Комисията от пролетта на 2008 г., се налагат следните заключения:
-
дефицитът по консолидирания държавен бюджет е намалял от 2,7 % от БВП през 2006 г. до 1,6 % от БВП през 2007 г., което го поставя под референтната стойност от 3 % от БВП преди изтичането на поставения от Съвета срок. Тези резултати са съпоставими с цел за дефицита от 4 % от БВП, определена в програмата за сближаване от март 2007 г.,
-
макар че данъчните приходи надхвърлиха очакванията в резултат на по-висок от очаквания икономически растеж, намаляването на дефицита през 2007 г. беше също вследствие на ограничаване на разходите, по-специално по отношение на възнагражденията на служителите в публичния сектор и междинното потребление. По-голямата част от намаляването на разходите е с постоянен характер. Подобрението на структурното салдо (т.е. салдото, коригирано спрямо фазата на икономическия цикъл, без еднократните и други временни мерки) е оценено на малко над % от БВП през 2007 г.,
-
за 2008 г. прогнозите от пролетта на 2008 г. предвиждат дефицитът да продължи да намалява до 1,4 % от БВП, в резултат на допълнителни мерки за намаляване на разходите, законодателни мерки за овладяване на социалните разходи и въвеждането на частични такси за услугите в здравеопазването. Приходите, изразени като процент от БВП, се очаква да останат сравнително стабилни в резултат на множеството разнообразни данъчни мерки, въведени през 2008 г. Прогнозите от пролетта са в съответствие с целта за равнището на дефицита от 1,5 % от БВП, заложена във финансовата нотификация от април. За 2009 г. при положение, че политиката остане непроменена, прогнозата от пролетта предвижда дефицитът да продължи да намалява до стойност от 1,1 % от БВП. Това показва, че дефицитът е сведен под референтната стойност от 3 % от БВП по един надежден и устойчив начин,
-
очаква се структурното салдо да се подобри с около процентен пункт от БВП през 2008 г., и след това отново през 2009 г., при положение че политиката остане непроменена. Това развитие трябва да се разглежда на фона на необходимостта да се напредва към средносрочната цел (СЦ) на бюджетната позиция, която за Чешката република представлява структурен дефицит от 1 % от БВП, както е препоръчано в становището на Съвета от март 2008 г. относно актуализираната през ноември 2007 г. програма за сближаване,
-
държавният дълг остава много под референтната стойност от 60 % от БВП. Държавният дълг е намалял от 29,4 % от БВП през 2006 г. на 28,7 % през 2007 г. Според прогнозата от пролетта на 2008 г. съотношението на дълга се очаква да продължи да намалява до стойност под 28 % до края на 2009 г. (при положение, че политиката остане непроменена).
(7)
По мнението на Съвета, прекомерният дефицит в Чешката република е коригиран и, следователно, Решение 2005/730/ЕО следва да бъде отменено,
ПРИЕ НАСТОЯЩОТО РЕШЕНИЕ:
Член 1
От направената цялостна оценка следва, че прекомерният дефицит в Чешката република е коригиран.
Член 2
Решение 2005/185/ЕО се отменя.
Член 3
Адресат на настоящото решение е Чешката република.
Съставено в Люксембург на 3 юни 2008 година.